Ја заседох за новим асталом
Ја заседох за новим асталом,
Па написах једно ситно писмо,
Испрати га код мојега драгог:
„Зар те драги за мен’ није жао?”
„Жао ме је, па ме срце боли,
Сутра ћу ти покрај двора проћи, 
И провешћу кићене сватове,
И пронећу зелене барјаке!”
„Лепо ћу те даром даривати:
Младожењи — везену кошуљу, 
А свекрви — свилену кошуљу, 
Свиле јој се кости у болести!”

Имена лица од којих су забележене песме 

Милисав Петковић земљорадник из села Јасенице.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 61., стр. 50.

Љубавне песме‎
Народне песме у Крајини